Brann har solgt 461 færre partoutkort i år sammenlignet med i fjor.

– Vi har tapt de fem siste kampene. Det har påvirket partoutkortsalget, sier salgssjef i klubben, Dag Frode Algerøy.

Brann har ikke akkurat vært i storform den siste måneden. De fem siste kampene har endt med tap mot Sogndal, Sandnes Ulf, Start og Sarpsborg.

– Salget har vært lavere enn det vi hadde håpet, sier Algerøy.

– Hvorfor har det ikke vært en Norling-effekt?

– Det har vi hatt. Etter han ble ansatt hadde vi en god økning i partoutkortsalget.

– GRESSMATTEN ER EVENTYRLIG

Så langt er det solgt 6171 sesongkort. Det er en nedgang på syv prosent.

– Vi sammenligner salget med samme tid i fjor. Da hadde Brann nettopp spilt hjemmekamp og vunnet 3-1 mot Vålerenga, sier Algerøy.

Som kjent startet Brann på bortebane i år. Kampen ble en fadese og Brann tapte 3-0 mot Sarpsborg.

Ved juletider hadde Brann solgt 3400 sesongkort, noe som var rimelig likt med fjoråret.

Algerøy tror det er mange som sitter på gjerdet. Han vet godt hva den rette medisinen er for å øke salget.

– Det må bli en solid seier over Stabæk på søndag, sier han.

Brann har en målsetting om å selge 8000 sesongkort innen 16.mai.

Rosenborg, Viking og Molde har solgt flere partotkort enn Brann.

– Folk er nok litt avventende, og vil se hvordan laget spiller før de bestemmer seg, sier Algerøy.

Han håper supportene kommer i hopetall til Stadion for å få med seg Norlings Stadion-debut.

– Gressmatten er helt eventyrlig. Jeg vet at spillerne er ytterst revansjesugne.

Kampen mot Stabæk starter klokken 1900 på søndag.